作者:張可久
標題:雙調・水仙子訪梅孤山
內容:蒼苔封了歲寒枝，翠袖閒來日暮時，黃昏說盡平生事。西湖林處士，想當年鶴骨松姿。花下孤山寺，水邊新月兒，慰我相思。湖上晚歸二首桃花馬上石榴裙，竹葉樽前玉樹春，荔枝香裡江梅韻。風流比太真，索新詞纏住詩人。醉眼空銀漢，歌聲度錦雲，涼月黃昏。佳人微醉脫金釵，惡客佯狂飲繡鞋，小鬟催去褰羅帶。花寒月滿街，蕩湖光影轉樓臺。未了鴛鴦債，枉教鷗鷺猜，明日重來。清明小集紅香繚繞柳圍花，翠袖殷勤酒當茶，遊春三月清明假。香塵隨去馬，小簾櫳綠水人家。彈仙呂六么遍，笑女童雙髻丫，纖手琵琶。蘇堤晚興翠簾堤上小肩輿，烏帽風前醉老夫，浸冰壺雲錦高低樹。笑王維作畫圖，步凌波紅粉相扶。羅裙酒汙，蘭舟棹舉，月上西湖。湖上小隱二首自由湖上水雲身，爛漫花前鶯燕春，蕭疏命裡功名分。樂琴書桑苧村，掩柴門長日無人。蕉葉權歌扇，榴花當舞裙，一笑開樽。夢隨流水過前灘，喜共閒雲歸故山，倚筇和靖墳前看。把梅花多處揀，蓋深深茅屋三間。歌白石爛，賦行路難，緊閉柴關。春行即事綠箋香露灑蕉花，翠線晴風綻柳芽，遊人三月湖山下。六橋邊爭繫馬，江南第一所繁華。金碧王維畫，管絃蘇小家，酒船回落日歸鴉。孤山宴集長橋臥柳枕蒼煙，遠水揉藍洗暮天，畫圖千古西施面。相逢越少年，問孤山何處逋仙？吾與二三子，來遊六一泉，載酒梅邊。